Cupra sænker prisen på Tavascan til under 300.000 kroner

Cupra har netop meddelt, at der er skåret 60.000 kroner af prisen på elbilen Tavascan, således at den billigste variant nu kan købes for 299.990 kroner. Priserne gælder fra i dag og inkluderer den nye garantiordning på 5 år eller op til 150.000 kilometer.

Det gøres ved at introducere en ny basisvariant, der har samme 286-hestes motor og 77 kWh-batteri som de øvrige varianter, men er lidt svagere på udstyr. Den har dog stadig både varmepumpe, opvarmede forsæder, LED for- og baglygter, intelligent sikkerhedspakke, trådløs mobiloplader, 15-tommer infotainment og mere.

Samtidig forsvinder Immersive-varianten. De tre øvrige udstyrsvarianter sættes også ned i pris, men “kun” med mellem 25.000 og 40.000 kroner. Herunder et skema med de nye priser:

Variant | Førpris | Ny pris | Besparelse
Tavascan | 359.990 kr. | 299.990 kr. | 60.000 kr.
Tavascan Endurance | 374.990 kr. | 334.990 kr. | 40.000 kr.
Tavascan Adrenaline | 389.990 kr. | 364.990 kr. | 25.000 kr.
Tavascan VZ Adrenaline | 449.990 kr. | 424.990 kr. | 25.000 kr.

En af de ting, man må gå på kompromis med i den nye basisudgave, er klimaanlægget, der kun har 1 zone. I de øvrige varianter er der tre zoner.

Endurance byder desuden på elektrisk bagklap, bakkamera og varme i rat, mens topmodellerne Adrenaline og VZ har hele møllen og inkluderer varme i bagsæder, AR Head-Up display, Adaptiv undervogn og Panorama glastag.

Cupra Tavascan i Cava-land (foto: iNPUT)

Både indstigningsmodellen samt Endurance og Adrenaline er udstyret med samme drivlinje, bestående af en 210 kW motor (286 heste) og et 77 kWh stort batteri. Rækkeviden varierer dog på grund af udstyret og er på henholdsvis 565, 565 og 542 kilometer.

Topmodellen VZ har to motorer der producerer 340 heste og trækker alle fire hjul. Den har en rækkevidde på 512 kilometer.

Find prislisterne her og tekniske specifikationer her

Cupra sænker prisen på Tavascan til under 300.000 kroner